AB Ansambel OÜ
Planeedi tn 4-47
10131 Tallinn
toivo@ansambel.ee	
Teie: 31.03.2023

Meie: 28.04.2023 nr 3-1/23/913-4	

Esindaja Anto Variku
Anto.variku@gmail.com

Vastus osaühing AB Ansambel 
 31.03.2023 kirjale

Riigi Kaitseinvesteeringute Keskus (edaspidi ka RKIK) ei nõustu osaühing AB Ansambel (edaspidi ka Ansambel) väidetega ning jääb oma seisukohtade juurde järgnevatel põhjustel.

1.	Osaühing Ansambel AB on vastutav lepinguliste kohustuste täitmata jätmise tõttu 
1.1. Osaühing Ansambel AB esitas 10.02.2023 RKIK-le ettepaneku pidada läbirääkimisi 15.09.2021 sõlmitud töövõtulepingu nr 3-6/21/604-1 (edaspidi ka leping) lepinguliste kohustuste täitmiseks. Ettepanek põhines asjaolul, et lepingut ei ole võimalik täita lepingus kokku lepitud maksumusega ning RKIK peaks kas lepingu maksumust suurendama või kokku lepitud töö mahtu vähendama. Antud asjaoludel on Ansambel ka varem RKIK-le ettepanekuid esitanud, millest RKIK on põhjendatult keeldunud. 10.02.2023 kui Ansambel teatas, et ei kavatse lepingus kokku lepitud tingimustel lepingut täita, oli esialgsest lepingu lõpptähtajast möödas üle poole aasta. Seejuures oli viimane uus täiendav lõpp-tähteaeg määratud ühe aasta võrra hiljemaks kui algne tähtaeg. RKIK on olnud korduvalt vastutulelik andes võimaluse täita leping täiendava tähtaja jooksul ning selgitades, et eelarve suurendamine ega lepingu mahu vähendamine ei ole võimalik. Seda arvestades ei saanud Ansambel mõistlikult eeldada, et RKIK soovib pidada läbirääkimisi lepingu muutmiseks. 

Seega pidi Ansamblile olema teada, et nimetatud ettepanek on RKIK-le vastuvõetamatu.

1.2. Kunstikonkursi tulemuste kohta vaidemenetlusele ja lepingueelsetele läbirääkimistele kulunud aeg ei saanud mõjutada lepingu tähtaegset täitmist, kuna RKIK nõustus lepingu sõlmimisel pikendama esialgselt planeeritud lepingulisi tähtaegu s.h vahe- ja lõpptähtaegu. Seejuures määrati lepingulised tähtajad osaühing AB Ansambel poolt (T. Tammiku 31.08.2021 e-kiri), millega RKIK nõustus. Samuti Ansambel ei ole ka tõendanud vääramatu jõu olemasolu, mis oleks lepingu rikkumist vabandavaks asjaoluks. 

Kuna RKIK nõustus Ansambli soovitud tähtaegadega, siis ei saanud lepinguliste tähtaegade rikkumine olla põhjustatud lepingu sõlmimise viibimisest ning see on sisutühi ning otsitud põhjus.

1.3. Ansambel toob 31.03.2023 kirjas välja asjaolu, et tellija ei nõustunud töövõtja poolt esitatud eskiisprojekt lahendusega. RKIK selgitab, et projekti etappide kooskõlastamine tellijaga on töövõtulepingute puhul tavapärane ning töövõtja ei saa eeldada, et tellija pakutuga nõustub. Lisaks toimus eskiisprojekti variantide esitamine juba enne lepingu sõlmimist, mida T. Tammik on 22.12.2021 e-kirjas ise tunnistanud. Peale lepingu sõlmimist 15.09.2021  tulnuks eskiisprojekt vastavalt lepingus kokkulepitule esitada 01.10.2021, kuid Ansambel jättis oma kohustused täitmata nii eskiisprojekti kui tööjooniste osas. RKIK esitas Ansamblile järelepärimisi ja meeldetuletusi lepinguliste tähtaegade kohta ning sellekohased e-kirjad on olemas ka T. Tammikul, mida RKIK siinkohal välja tooma ei hakka.

RKIK märgib lisaks, et  on Ansamblile selgitanud eskiisprojekti muudatustega mittenõustumist, mis tugines sellele, et kunstikonkursi žürii ei nõustunud Ansambli pakutud lahendustega (žüriiliikmete 6.08.2021 e-kirjad).

1.4. Lepingu sõlmimisest olid mõlemad pooled huvitatud, kuid RKIK ei saanud kuidagi sundida Ansamblit lepingule alla kirjutama ning tal oli võimalus sellest loobuda. Lepingueelsetel läbirääkimistel oli Ansambel üheselt huvitatud lepingu sõlmimisest ning see on tuvastatav ka e-kirjadest (nt 12.07.2021, 30.07.2021 T. Tammiku e-kiri). 

1.5. RKIK nõustub, et ettemaksu ei ole Ansamblile tasutud.  See aga ei anna mõistlikku vastust küsimusele, miks esitas Ansambel 31.01.2023 RKIK-le akti ning selle alusel arve ning seejärel 10.02.2023 teate, et ta ei kavatse lepingut edasi täita. RKIK rõhutab, et Ansambli ettepanekud lepingu tasu suurendamiseks või projekti muutmiseks oli RKIK varem korduvalt põhjendatult tagasi lükanud ning Ansambel ei saanud eeldada, et RKIK nõustub 10.02.2023 kirjas esitatud ettepanekutega. 

Esitades 31.01.2023 akti ning seejärel arve pidi Ansamblile olema selge, et ta ei kavatse lepingut edasi täita ning et RKIK ettepanekutega ei nõustu. Tegelikkuses pidi see olema teada juba varem, see ei saanud tulla üllatusena 10 päeva pärast. Seda kinnitab ka Ansambli 10.02.2023 kirjas kirjeldatud asjaolu, et ta sai AS Merko Ehitus Eestilt 19.01.2023 ülemäära kõrge pakkumuse ning Gruuvi Group OÜ pakkumus tõenäoliselt suures plaanis ei erine. 

Seega tegutses Ansambel tööjooniste koostamisel eesmärgiga esitada selle eest arve ja saada raha teades, et peale seda ta lepingut täita ei kavatse.

2.	Omandiõigus ei ole üle läinud ja osaühing Ansambel AB on kohustatud tagastama lepingu alusel saadud tasu koos intressidega

2.1. Ansambel eksib väites 31.03.2023 kirjas, et omandiõigus on üle läinud. Omandiõigus ei ole üle läinud ning RKIK ei ole sellest huvitatud. Kunstiteos tellitakse võiduteose kavandi autorilt ning kogumaksumusega, mille näeb ette kunstiteoste tellimise seadus.

Lepingu p 6.3. kohaselt Kunstiteose omandiõigus ja Lepinguga üleantavad õigused lähevad Tellijale üle pärast Lepingu punkti 3 kohast üleandmise-vastuvõtmise akti allkirjastamist ning Lepingu punkti 4 kohast Lepingu hinna tasumist. 

Lepingu punkti 4.1 kohaselt on lepingu hind 147 790 eurot ilma käibemaksuta. Lepingu punktis 4.3. on fikseeritud vaid töö etappide tasud arvutatuna lepingu hinnast. Seega läheb lepingu tingimuste kohaselt omandiõigus üle peale lepingu täies mahus täitmist ning selle eest hinna tasumist. 

Lepingu punkti 4.5 kohaselt Juhul, kui lepingu eesmärki ei saavutata ning töövõtja ei teosta punktis 4.3 nimetatud etappi või töö jääb paigaldamata, on töövõtja kohustatud tellijale tagastama eelmistes etappides eest tasutud maksumuse ja ettemaksu ning Tellija tagastab Töövõtjale eelnevates etappides üle antud Töö.

Eeltoodust tulenevalt nõuab RKIK osaühingult Ansambel AB lepingu alusel saadud tasu kohest tagastamist koos maksmise päeva intressidega vastavalt RKIK 08.03.2023 kirjas toodule. 

3.	Leppetrahvid on sissenõutavad
3.1.RKIK-le ei saa olla etteheidetav, et ta keeldus läbirääkimistest. 31.03.2023 kirja leheküljel 3 allajoonitud pealkirjale järgnevalt väidab Ansambel, et leppetrahvid ei ole sisse nõutavad, kuna tellija keeldus läbirääkimistest (nii võib sellest aru saada). RKIK sellega ei nõustu ja selgitab, et on Ansamblile korduvalt vastanud ning selgitanud ka 10.04.2023 kirjas, miks ei ole eelarve suurendamine ega projekti mahu vähendamine vastuvõetav. Ansamblile ei saa olla üllatus, et RKIK sellekohasest ettepanekust keeldus. 

3.2. Ansamblile pidi olema arusaadav, et ettepanek kunstiteos teostada temale sobivatel tingimustel ei saanud olla mõistlik ettepanek RKIK jaoks. Arvestades ka seda, et viimane lepinguline tähtaeg, mis RKIK poolt anti (24.06.2023), on koguni 1 (ühe) aasta võrra hilisem lepingu algsest tähtajast. Selline olukord on ületanud RKIK jaoks igasuguse mõistlikkuse piirid ning RKIK jaoks on täitunud võlaõigusseaduse (VÕS) § 116 lõikes 2 nimetatud eeldused.

3.3. Nagu juba eelpool selgitatud, siis ei ole lepingu rikkumine vabandatav konkursi tulemuste vaidlustamise, lepingueelsete läbirääkimiste, eskiisprojekti kooskõlastamise ega muude otsitud põhjuste tõttu, mida Ansambel püüab lepingu rikkumise vabanduseks esitada. 

Kokkuvõte
RKIK jääb oma seisukoha juurde, et osaühing Ansambel AB on vastutav lepingu rikkumise eest ning lisaks peab RKIK võimalikuks, et võib esineda ka rikkumine arhitekti kutse-eetika põhimõtete vastu nii erialategevuses kui ettevõtjana. 

Kui lähtuda Ansambli eeldusest, et lepinguvälised asjaolud on tinginud VÕS § 97 kirjeldatud olukorra, siis peaks olema märkimisväärsel hulgal lepinguid, mida on covidi või Ukrainas toimuva sõja tõttu oluliselt muudetud või mis on sel põhjusel ülesöeldud. RKIK-le teadaolevalt neid ei ole. 

Lepingu alusel saadud tasu tuleb Ansamblil igal juhul RKIK-le tagastada, samuti on Ansambel kohustatud tasuma nõutud leppetrahvid. 
Võimalike edasiste sammude otsustamiseks palume osaühing Ansambel AB vastust hiljemalt 18.05.2023.

Lugupidamisega

(allkirjastatud digitaalselt)

Ivar Janson
hangete osakonna juhataja

Ave Nael
+372 5330 2333 ave.nael@rkik.ee